Adams Duglas

Duglas Noel' Adams (; sünd. 11. keväz'ku 1952, Kembridž, Anglii, Sur' Britanii — kol. 11. semendku 2001, Santa Barbar (Kalifornii), AÜV) oli britanine (anglijalaine) kirjutai, dramaturg da scenarist, jumoristižiden i fantastižiden romanoiden tegii. Sirdi AÜV:oihe vl 1999.

 Biografii 
Duglas oli sündnu Duglas Adams-vanhemb i Džanet (neiččel Donovan) kanzha. Vagahaižel sirdi Ist-Londonha. Vl 1957 kazvatajad erigoičiba naimiželospäi, ka Duglas-noremb sizarenke i mamanke sirdiba Londonan päivnouzmaižhe Brentvud-ezilidnha, mam radoi i eli lapsidenke hospisas živatoiden täht.

Priha vaumiči opendust Brentvudan školas. Jätksi opeta Kembridžan universitetan Pühän Joannan kolledžas, sai siš bakalavran arvod vl 1974 i magistran arvod möhemba anglijalaine literatur-specializacijanke.

Vn 1978 keväz'kus Adamsan nell'seriine The Hitchhiker’s Guide to the Galaxy-radiolavastuz (anglijan kelespäi «Galaktikan tenavaidaikirj matkadajiden avtostopal täht») BBC-radiol toi hänele tetabut, mez' sai nenid arvlahjoid: «Imperial Tobacco Award» (1978), «Sony Award» (1979), «Best Programme for Young People» (1980). Sen jäl'ghe Duglas Adams pästi ühtennimišt kirjad, se tegihe satusekahan lujas i sai ezmäšt sijad vn 1984 Anglijan bestselleroiden keskes. Adams kändihe kaikiš norembaks kirjutajaks Golden Pen-arvlahjanke («Kuldaine pöro»), se andase millionas mödud kirjas.

 Sädused 
Adamsan «Avtostopal galaktikadme»-kirjserii (1979−1992, viž kirjad) om ühteks kaikiš tetabambišpäi (radiolavastused, TV-serial, fil'm, kompjutervändod).

Kirjutai sädi kirjserijan Dirk Džentliš mugažo (koume romanad: 1987, 1988, 2002) i severz'-se dokumentaližen žanran kirjoid istorijas da biologijas.

 Mušt 
 (25924) Duglasadams — nimitadud kirjutajan muštoks asteroid.
 (18610) Arturdent-asteroid om nimitadud Duglasan kirjoiden Artur Dent-pähengen mödhe.
 Käzipaikan päiv znamoičese Duglas Adamsan kumardelijoil joga vodel semendkun 25. päiväl.
 «Adamsan geomagnitine päličmänendaigtego» om nimitadud kirjutajan kanzannimel. Se om Man magnitkendan äikerdaižen vällendusen pord, Lašampan ekskursan edelkävui, konz planetan magnitižed nabad vajehtiba toine tošt. Jäl'mäine mugoi ekskurs tegihe läz 42 tuhad vozid tagaz, i 42-lugu mainitase Adamsan kirjoiš kut tarbhaine elon täht.

 Homaičendad 

Kategorii:Suren Britanijan kirjutajad
Kategorii:Dramaturgad
Kategorii:Suren Britanijan scenaristad
Kategorii:Kinoscenaristad
Kategorii:Kirjutajad kirjamišton mödhe
Kategorii:Scenaristad kirjamišton mödhe
Kategorii:Personalijad kirjamišton mödhe
Kategorii:Sündnuded Surhe Britanijha
Kategorii:Sündnuded Kembridžha
Kategorii:Kolnuded Kalifornijas
Kategorii:Sündnuded vl 1952